tartuNLP/wikipedia-smugri-20251201 huggingface dataset:
Suhail Ben Radhia

Suhail Ben Radhia (, s. 26. elokuuta 1985 Biserta) on tunisialainen jalkapalloilija, pelipaikaltaan laitapuolustaja. Hän edustaa Tunisian pääsarjassa CA Bizertinia.
Ura.
Ben Radhia aloitti uransa CA Bizertinin junioreissa ja pelasi myöhemmin myös joukkueen edustusjoukkueessa. Hän siirtyi Tunisian suurseuraan Espéranceen heinäkuussa 2006. Ben Radhia pelasi joukkueessa yhden kauden voittaen Tunisian cupin. Hän palasi kauden päätteeksi takaisin CA Bizertiniin, mutta siirtyi tammikuussa 2008 kesken kauden 2007–2008 ES Saheliin, jossa voitti vuoden 2008 Afrikan Super Cupin. Hän sai vielä kohtuudella peliaikaa kaudella 2008–2009, mutta Ben Radhian seuraava kausi ei mennyt parhaalla mahdollisella tavalla. Hän kuitenkin allekirjoitti maaliskuussa 2010 kahden ja puolen vuoden sopimuksen puolalaisen Widzew Łódźn kanssa.
Maajoukkueura.
Ben Radhia pelasi ensimmäisen maaottelunsa Tunisian paidassa vuonna 2008. Sittemmin hänet nimitettiin vuoden 2010 Afrikan-kisoihin, jossa hän pelasi alkulohkon toisessa ottelussa Gabonia vastaan. Ennen turnausta Ben Radhia pelasi toisen maaottelunsa Gambiaa vastaan 9. tammikuuta 2010.
Keltapääsirkku

Keltapääsirkku ("Emberiza cineracea") on sirkkujen heimoon kuuluva varpuslintu.
Koko ja ulkonäkö.
Linnun pituus on 16–17 senttimetriä. Ruumis on hoikka ja pyrstö pitkä. Linnun puku on hailakka ja lähes viiruton. Päässä kapea silmärengas, sekä voimakas harmaa nokka. Uloimmat pyrstösulat ovat vaaleat, joka muun muassa erona samalta muistuttavaan naaras mustapääsirkkuun.
Koiraan kurkku kellertävä, pää kellanharmaa, viiruton, rinta tuhkanharmaa. Selkä on harmahtava ja siinä on haaleita tummia täpliä.
Naaraan ja ensimmäisen talven linnun kurkku on beigenvalkoinen, selkä ja pää ruskeansävyiset, päälaella ohuita viiruja, rinta harmaan ruskea, sekä kapeasti juovainen. Nuorella vaalea alapuoli.
Muuntelu.
"Cineracea"-alalajin koiraan rinta, pää ja vatsapuoli ovat keltaiset, kun "semenowi"-alalajin koiraalla ainoastaan kurkku, sekä naama ovat keltaiset.
Äänet.
Kutsuääninä terävä, repivä ”tshrip”, täyteläinen ”tsylp” ja lyhyempi ”tsy”, joita lintu sekoittaa ja muuntelee äännellessään. Kutsuäänet muistuttavat ruostekurkku- ja kivikkosirkkua.
Laulu on yksinkertainen, suora säe, jonka se laulaa terävästi hieman karhealla äänellä ja epätasaiseen tahtiin, kuten ”tsre, tsry-tsry-tsry tsriah-tsra”. ”tsriah”-ääni on painokkaampi kuin muut. Yleensä säe loppuu peräkkäin laulettuun korkeaan ja matalaan sointuun. Laulu muistuttaa kivikkosirkkua
Levinneisyys.
Pesii pääosin Turkissa jossa kaksi erillistä esiintymää. "Cineracea"-alalaji pesii Lounais-Turkissa ja "semenowi"-alalaji Kaakkois-Turkissa. Keltapääsirkku on kesävieras Turkissa huhtikuusta elokuuhun, jonka jälkeen se siirtyy talvehtimisalueelle Punaisellemerelle. Esiintyy myös Kreikassa arviolta 100–250 parin voimin, sekä Irakissa ja Iranissa lähellä Turkin rajaa. Euroopan kannaksi on arvioitu 2 600–7 800 paria sekä Iranin ja Irakin kannaksi alle sata paria.
Elinympäristö.
Pesii hyvin paikallisesti ja harvalukuisesti kuivilla, matalakasvustoisilla, macciaa ja harvaa puustoa käsittävillä kivikkoisilla rinteillä. Muuttoaikoina lähellä rannikkoa olevilla alavilla kivikkoisilla ja matala ruohoisilla alueilla, jotka voivat olla puoliaavikkoa.
James Van Der Beek

James Van Der Beek Jr (s. 8. maaliskuuta 1977 Cheshire, Connecticut, Yhdysvallat) on yhdysvaltalainen näyttelijä. Hän on näytellyt muun muassa televisiosarjassa "Dawson’s Creek" (1998–2003).
Yksityiselämä.
Van Der Beek oli naimisissa kuusi vuotta vuoteen 2010 asti näyttelijä Heather McCombin kanssa, jonka hän tapasi "Dawson’s Creekin" kuvauksissa vuonna 1998. Van Der Beek ja hänen tyttöystävänsä Kimberly Broo kmenivät naimisiin elokuussa 2010 Tel Avivissa Israelissa sijaitsevassa kabbalakeskuksessa. Heillä on kuusi lasta.
Kimmo Lotvonen

Kimmo Lotvonen (s. 11. tammikuuta 1976 Oulu) on uransa lopettanut suomalainen jääkiekkoilija, joka pelasi puolustajana. Lotvonen voitti kaksi Suomen mestaruutta Oulun Kärpissä.
Pelaajaura.
Lotvosen kasvattaseura oli Oulun Kärpät jonka A-nuorissa hän pelasi 1992–1994. Kaudeksi 1994–1995 hän siirtyi Rauman Lukon A-nuoriin. Lotvonen pelasi Suomen juniorimaajoukkueissa U18 EM-kisoissa 1994 ja nuorten MM-kisoissa 1996. Lotvonen nousi Lukon SM-liigajoukkueeseen kaudella 1996–1997, jolloin joukkue saavutti pronssia. Seuraavalla kaudella Lukko oli kolmanneksi huonoin joukkue runkosarjassa, ja Lotvonen oli kauden lopussa lainalla I-divisioonan Jää-Kotkissa. Seuraavat neljä kautta hän jatkoi Lukossa.
Huhtikuussa 2001 tuli tieto, että Lotvonen palaisi kasvattajaseuraansa Kärppiin kahden vuoden sopimuksella. Kausi 2002–2003 päättyi hopeaan, Kärppien hävittyä finaaleissa Tapparalle. Seuraavalla kaudella Lotvonen pääsi juhlimaan Suomen mestaruutta, Kärppien voitettua finaaleissa TPS:n.
Hän allekirjoitti vielä kerran vuoden mittaisen sopimuksen Kärppien kanssa. Finaaliputki sai jatkoa kaudella 2004–2005, joka jäi viimeiseksi Kärpissä ja päättyi toiseen peräkkäiseen mestaruuteen. Lotvosen urasta Kärpistä muistetaan hänen useat loukkaantumiset. 
Kaudeksi 2005–2006 Lotvonen siirtyi Elitserien-joukkue Leksands IF:ään. Kautta varjostivat kuitenkin useat loukkaantumiset. Hänellä epäiltiin olevan muun muassa sydänlihaksen tulehdus. Hän pelasikin kaudella vain 12. ottelua.
Lotvonen siirtyi Allsvenskaniin pudonneesta Leksandista Timrå IK:n joukkueeseen kaudeksi 2006–2007. Hän jatkoi samassa seurassa vielä kaksi seuraavaa kautta. Kaudella 2008–2009 syntyi pääsarjauran piste-ennätys 3+12=15. Lotvosen kausi päättyi loukkaantumiseen ensimmäisessä pudotuspeliottelussa HV71:n Martin Thörnbergin taklauksen seurauksena.
Lotvonen palasi kaudeksi 2009–2010 Leksandiin, joka pelasi Allsvenskanissa. Ensimmäisellä kaudella joukkue pelasi Elitserienin karsinnoissa, mutta ei onnistunut nousemaan. Hän pelasi vielä yhden kauden Leksandissa kunnes lopetti uransa.
Pelityyli.
Kärppien valmentaja Kari Heikkilä (2003–2004) sanoi Lotvosen olevan Kärppien tärkeimpiä pakkeja, joka on tehnyt paljon ”näkymätöntä” työtä. Yli satakiloisen Lotvosen on sanottu olevan vaikea ohitettava. Kokoisekseen ketterällä Lotvosella on sanottu olevan myös erinomainen pelisilmä ja tarkat syötöt.
Valkotöyhtötamariini

Valkotöyhtötamariini eli töyhtötamariini ("Saguinus oedipus") on eteläamerikkalainen äärimmäisen uhanalainen kädellinen. Ne elävät Kolumbian luoteisosien metsissä 2–9 yksilön ryhminä. Valkotöyhtötamariineja kerätään lemmikeiksi ja niitä on myös käytetty laajalti eläinkokeissa. Ne lisääntyvät helposti myös tarhaoloissa, joten niiden maailmanlaajuisen suojeluohjelman kanta on elinvoimainen ja lähes tuhannen yksilön suuruinen.
Levinneisyysalue ja elinympäristö.
Valkotöyhtötamariini tavataan vain Kolumbian luoteisosassa Atrato-, Cauca- ja Magdalenajokien välisellä alueella. Laji elää levinneisyysalueensa eteläosissa kosteissa metsissä mutta pohjoisosissa myös kuivissa kesävihannissa metsissä.
Käyttäytyminen.
Valkotöyhtötamariinit syövät hedelmiä, kukkia, mettä, maitiaisnesteitä ja pieniä eläimiä. Tamariinit elävät laajennetuissa perheryhmissä, joissa on keskimäärin 2–9 jäsentä. Yleensä vain yksi pariskunta ryhmässä lisääntyy. Muut ryhmän jäsenet ovat niiden jälkeläisiä.
Suojelu ja uhat.
Valkotöyhtötamariinin suurimmat uhat ovat elinympäristöjen tuhoutuminen ja lemmikkieläinkauppa. Global Forest Watchin tietojen perusteella lajin elinympäristöista tuhoutuu vuosien 2018–2036 välisenä aikana 30 prosenttia, sillä 2010-luvulla sopivien metsien kaataminen on kiihtynyt. Lemmikkieläinkaupan vaikutusta on vaikea arvioida, mutta takavarikoiden perusteella sekin on edelleen 2010-luvulla huomattavaa.
Valkotöyhtötamariini kuuluu EEP-ohjelman lajeihin, eli eurooppalaisissa eläintarhoissa lajista pidetään kantakirjaa ja sen lisääntymistä säädellään koordinaattorin antamien ohjeiden mukaan.
Valkotöyhtötamariini oli aiemmin suosittu koe-eläin, jolla on testattu muun muassa koliittia ja paksusuolen syöpää.
Regionalliga Nord

Regionalliga Nord on neljänneksi korkein jalkapallon sarjataso Saksassa. Ennen 3. Ligan perustamista se oli kolmanneksi korkein. Liigan järjestää Saksan jalkapalloliitto.
Historia.
Regionalliga Nord perustettiin vuonna 1994 yhdessä Regionalliga Nordostin ja Regionalliga West/Südwestin kanssa. Tarkoitus oli luoda Pohjois-Saksaan uusi alueellinen sarja, jonka voittaja nousisi 2. Bundesliigaan. 3. Ligan perustamisen jälkeen vuonna 2008 sarja putosi neljänneksi korkeimmaksi.
Nykyisin sarjanousu onnistuu seuraavista sarjoista:
Valkopääsaki

Valkopääsaki ("Pithecia pithecia") on eteläamerikkalainen kädellinen. Sakit elävät lähes koko elämänsä puissa. Ne syövät marjoja, hedelmiä, hunajaa, lehtiä, kukkia ja pieniä nisäkkäitä, kuten hiiriä, lintuja ja lepakoita. Niitä ne pyydystävät taitavasti erittän pitkillä sormillaan.
Valkopääsaki kuuluu EEP-ohjelman lajeihin.
Eduardo Serra

Eduardo Serra (s. 2. lokakuuta 1943 Lissabon, Portugali – 19. elokuuta 2025) oli portugalilainen elokuvaaja. Hän oli kahdesti ehdolla parhaan kuvauksen Oscar-palkinnon saajaksi, elokuvista "Tyttö ja helmikorvakoru" ja "Kyyhkyn siivet".
Serra kuvasi myös "Harry Potter ja kuoleman varjelukset" -elokuvan molemmat osat.
John McClane

John McClane on kuvitteellinen hahmo "Die Hard" -toimintaelokuvasarjassa. Hahmoa näyttelee Bruce Willis.
Älykäs ja taitava aseenkäsittelijä McClane on yksi kaikkien aikojen tunnetuimpia elokuvasankareita. McClane on esiintynyt elokuvissa "Die Hard – vain kuolleen ruumiini yli" (1988), "Die Hard 2 – vain kuolleen ruumiini yli" (1990), "Die Hard 3 - koston enkeli" (1995) ja "Die Hard 4.0" (2007) ja "A Good Day to Die Hard" (2013). 
Henkilötietoja.
John McClane on syntynyt vuonna 1955. Hänellä on ex-vaimonsa Holly Genneron kanssa kaksi yhteistä lasta: poika John ”Jack” McClane Jr. ja tytär Lucy McClane. McClanen isä on Marc Coleman ja hänen serkkunsa on Kevin D’Arcy.
John McClane on taitava aseenkäsittelijä ja saanut kunniamainintoja poliisiasemalla. McClanen virkamerkki ja virka ovat olleet hyllytettynä kaksi vuotta, nykyään ne ovat kuitenkin palautettu. McClanen lempinimiä on ”Cowboy” ja ”Roy”. 
John McClane poltti nuorempana tupakkaa ja käytti paljon alkoholia. Elokuvassa "Die Hard 3 - Koston Enkeli" hän viettää krapulapäivää New Yorkissa juosten roistojen perässä.
Marcus Aureliuksen ratsastajapatsas

Marcus Aureliuksen ratsastajapatsas on keisari Marcus Aureliuksen antiikkinen muistomerkki Roomassa. Patsas sijaitsee keskellä Michelangelon suunnittelemaa Piazza del Campidoglio -renessanssiaukiota Palazzo Senatorion edessä. 
Historia.
Patsaan tekijä ja tarkka tekoaika ovat tuntemattomia, eikä muistomerkin alkuperäistä sijaintipaikkaa tiedetä. Luultavasti se pystytettiin aikoinaan jollekin keisariforumille, mahdollisesti Forum Romanumille tai Marcus Aureliuksen muistopylvään lähettyville noin vuonna 170. 
Ennen siirtoa nykyiselle paikalleen 1500-luvulla patsas oli ollut ainakin jo 900-luvulla San Giovanni in Lateranon eli Lateraanikirkon edustalla. Konstantinus Suuri, joka rakennutti Lateraanikirkon, saattoi ottaa filosofikeisarin patsaan omiin nimiinsä, sillä hänen kaudellaan kierrätettiin muitakin monumentteja. 
Veistos on ainoa laatuaan, sillä yhdenkään muun kaupungin kymmenistä ratsastajapatsaista ei tiedetä säilyneen. Marcus Aureliuksen ratsastajapatsas säästyi sulatukselta luultavasti sen vuoksi, että sitä pidettiin ensimmäisen kristityn keisarin muotokuvana.
Restaurointi.
1980-luvun alussa patsas siirrettiin konservointia varten sisätiloihin, ja sen tilalle aukiolle pystytettiin patsaan toisinto. Restauroinnissa kävi ilmi, että patsas oli alun perin ollut osa suurempaa kokonaisuutta. Vertailemalla keisarin päätä muihin hänestä säilyneisiin muotokuviin voitiin muistomerkki todennäköisesti ajoittaa vuosiin 160–176, mutta myöhempi kertaustyyli on mahdollista. Keisarin ratsun koholle nostetun etujalan alla oli ollut jokin toinen hahmo, kuten voitettu vihollinen, jonka tarkoituksena oli vahvistaa rakennetta. Joskus keskiajalla tuki oli poistettu, mikä heikensi patsaan lujuutta ja aiheutti sille vahinkoa. Paavi Paavali II:n ja Sixtus IV:n aikana patsasta korjattiin ja se kullattiin.
Vitali Anikejenko

Vitali Sergejevitš Anikejenko (, 2. tammikuuta 1987 Jaroslavl, Neuvostoliitto – 7. syyskuuta 2011 Jaroslavl, Venäjä) oli venäläinen jääkiekkoilija. Hän pelasi KHL-joukkue HK Lokomotiv Jaroslavlissa.
Anikejenko edusti kasvattajaseuraansa Lokomotiv Jaroslavlia koko uransa ajan. Ensimmäisen pääsarjaottelunsa hän pelasi kaudella 2005–2006. Hän sai hopeaa Lokomotivissä vuonna 2008. Hänellä on lisäksi hopeaa nuorten jääkiekon maailmanmestaruuskilpailuista vuodelta 2007. 
Anikejenko menehtyi 7. syyskuuta 2011 lentoturmassa joukkueen ollessa matkalla kohti Minskiä.
Evankeliumijuhla

Evankeliumijuhla on Suomen Luterilaisen Evankeliumiyhdistyksen (Sley) järjestämä vuosittainen valtakunnallinen kesäjuhla, joka on juhannusta seuraavana viikonloppuna. Koska myös Sleyn paikallisosastot järjestävät omia pienempiä evankeliumijuhliaan, pääjuhlaan voidaan viitata myös nimellä valtakunnallinen Evankeliumijuhla.
Vuoden 2024 Evankeliumijuhla järjestetään 28.6.–30. kesäkuuta Oulaisissa teemalla "Sinut on myös armahdettu".
Vuosittain.
Paikkakunnat, joilla valtakunnallinen Evankeliumijuhla on järjestetty.
Vuoden 2014 Evankeliumijuhla.
Vuoden 2014 juhla järjestettiin 27.–29. kesäkuuta 2014 Lahden Urheilu- ja messukeskuksessa. Juhla-areenalla kuultiin raamattuopetuksia ja puheita. Ehtoollisjumalanpalvelusta vietettiin Evankeliumijuhlan jokaisena päivänä. Lauantain varhaisillassa muun muassa The Roadin johdolla toteutettu Riemumessu täytti 20 vuotta. Lähetystyön osalta Japanista mukana oli luterilaisen kirkon pääsihteeri Michio Shirakawa, Keniasta pastori Zedekiah Nyokwoyo ja Venäjältä Inkerin kirkon piispa Aarre Kuukauppi.
Konserteissa esiintyivät muun muassa LSP Gospel Big Band, Hanna Ekola ja Virpi Salo, Elävät Kivet -kuoro sekä oopperalaulaja Hannu Niemelä ja urkuri Pauli Pietiläinen.
Juhlassa oli lisäksi lasten, varhaisnuorten ja nuorten ohjelmaa.
Echinometra mathaei

Echinometra mathaei on tummasävyinen merisiili, jota pidetään joskus meriakvaariossa.
Ulkonäkö ja koko.
"E. mathaei" voi kasvattaa kymmensenttisen keskiosan. Piikkien pituus on yleensä alle puolet keskiosan halkaisijasta. Keskiosan väri vaihtelee, mutta on yleensä ruskeansävyinen. Piikit ovat vaaleammat kuin keskiosa, ja niiden tyvessä on tavallisesti lähes valkoinen rengas.
Alkuperä.
"E. mathaei" on kotoisin indopasifiselta merialueelta. Sitä on tavattu Intian valtameren länsiosilta Havaijille ja etelässä Cookinsaarille asti. Sopivilla alueilla koralliriutoilla on tuhansittain tämän lajin merisiilejä. Ne pysyttelevät yleensä matalassa vedessä.
Käyttäytyminen.
"E. mathaei" viettää päivänsä kivenkolossa tai hiekkaisella pohjalla korallien alla. Yön aikana se liikuskelee kotikolonsa lähistöllä ja syö levää. Se kaivaa pieniä kuoppia ja kanavia koralliriutan kalkkikivirunkoon.
Se saattaa elää symbioosissa pienten rapujen, esimerkiksi "Athanas areteformi" kanssa.
Ravinto ja vesiolot.
"E. mathaei" syö levää, myös punaista kalkkilevää.
Fabian Brunnström

Fabian Brunnström (s. 6. helmikuuta 1985 Helsingborg, Ruotsi) on ruotsalainen jääkiekkoilija, jonka pelipaikka on oikea laitahyökkääjä. Hän siirtyi kesken kauden 2013–2014 SHL:n Leksands IF:ään.
Ura.
Brunnström pelasi kaudella 2007–2008 Elitserien-joukkue Färjestads BK:ssa. Kaudet 2005–2006 ja 2006–2007 hän pelasi Ruotsin 1. divisioonassa ja käväisi myös HockeyAllsvenskanin Rögle BK:ssa. Kaudella 2006–2007 hän voitti Ruotsin 1. divisioonan piste- ja maalipörssin ja oli nostamassa Borås HC:n HockeyAllsvenskaniin.
Brunnströmiä ei varattu NHL:n varaustilaisuudessa, mutta hän siirtyi toukokuussa 2008 Dallas Starsiin vapaana pelaajana. Brunnström on NHL:n historian ensimmäinen eurooppalainen pelaaja, joka on tehnyt kypärätempun ensimmäisessä NHL-ottelussaan. Hän teki kypärätempun 15. lokakuuta 2008. Samaan ovat pystyneet vain Montreal Canadiensin Alex Smart 14. tammikuuta 1943 ja Quebec Nordiquesin Réal Cloutier 10. lokakuuta 1979. Brunnström ratkaisi debyytissään 6–4-voiton Nashville Predatorsia vastaan. Brunnström teki lopulta ensimmäisellä kaudellaan 29 pistettä 55 ottelussa. Tämän jälkeen hän ei onnistunut Starsissa enää yhtä hyvin, ja kaudella 2010–2011 hänet kaupattiin Toronto Maple Leafsiin vaihdossa Mih’ail Stefanovitšiin. Brunnström oli pelannut kauden aikana 37 ottelua AHL:n Iowa Starsissa mutta ei yhtään Dallasissa. Loppukauden hän edusti Maple Leafsin farmijoukkuetta Toronto Marliesia.
Kaudeksi 2011–2012 Brunnström siirtyi Detroit Red Wingsiin koeajan kautta. Red Wingsissä hän pääsi pelaamaan vain viisi ottelua, ja pääosa kaudesta meni farmijoukkue Grand Rapids Griffinsissä. Seuraavaksi kaudeksi Brunnström palasi Ruotsiin, kun hän teki kolmivuotisen sopimuksen Frölunda HC:n kanssa. Hän pelasi Frölundassa yhden täyden kauden ja osan toista. Lokakuussa 2013 seura ja Brunnström purkivat sopimuksensa ja hän siirtyi kaksivuotisella sopimuksella Leksands IF:ään.
Newbold College

Newbold College of Higher Education on seitsemännen päivän adventistien yliopisto Isossa-Britanniassa. Vuonna 1901 perustetun oppilaitoksen alkuperäinen tavoite on valmistaa opiskelijoita adventistipastoreina toimimista varten, ja teologinen tiedekunta on yhä yliopiston suurin. Yliopisto tarjoaa opetusta kristilliseltä arvopohjalta myös muun muassa liiketaloudessa ja englannin kielessä. Opiskelijat edustavat useita kymmeniä kansallisuuksia.
Newbold College sijaitsee Binfieldissä, Berkshiren kreivikunnassa.
Harrison Ford (1884–1957)

Harrison Ford (16. maaliskuuta 1884 – 2. joulukuuta 1957) oli Broadway-teatterin näyttelijä mykkäelokuvien aikana.
Ford syntyi Kansasissa, Missourissa ja hän aloitti näyttelemisen Broadwayllä debyytissään vuodelta 1904. 
Fordia ei pidä sekoittaa toiseen samannimiseen näyttelijään. Heillä molemmilla on omat tähtensä Hollywood Walk of Famellä samalla nimellä, mutta ne voidaan erottaa toisistaan sijaintinsa avulla.
Matt Niskanen

Matthew Norman ”Matt” Niskanen (s. 6. joulukuuta 1986 Virginia, Minnesota, Yhdysvallat) on amerikansuomalainen uransa päättänyt jääkiekkopuolustaja ja Stanley Cup voittaja. Niskasen sukujuuret ovat Suomesta ja hänen isoisovanhempansa olivat suomalaisia. Hän ei kuitenkaan itse puhu suomea.
Ura.
Dallas Stars varasi Niskasen ensimmäisellä kierroksella vuonna . Hän oli koko varaustilaisuuden 28. varaus. Niskanen pelasi kaudet 2005–2006 ja 2006–2007 WCHA:n yliopistosarjassa, Minnesota-Duluthin joukkueessa. Hän pääsi toisena kautenaan kevään ajaksi AHL:n Iowa Starsiin, Dallas Starsin farmijoukkueeseen ja kauden 2007–2008 hän pelasi kokonaan Dallasin NHL-joukkueessa. Tulokaskaudellaan hän teki 78 ottelussaan tehopisteet 7+19.
Toisella kaudellaan Niskanen rikkoi tulokaskautensa piste-ennätyksen, kun hänelle merkittiin 35 pistettä. Tämän jälkeen Niskanen ei ole onnistunut pitämään samaa tasoa, ja kaudella 2010–2011 hän oli tehnyt vain kuusi pistettä 45 ottelussa, kun hänet kaupattiin Pittsburgh Penguinsiin. Samassa kaupassa Penguinsiin siirtyi James Neal ja Starsiin Alex Goligoski. Kaudella 2013–2014 Niskanen teki oman piste-ennätyksensä ja hänen plusmiinus-tilasto oli joukkueen paras. Osittain hyvää kautta edesauttoi kasvanut vastuu kärkipakkien Letangin ja Martinin loukkaantumisten vuoksi. Heinäkuussa 2014 Washington Capitals teki Niskasen kanssa jättisopimuksen. Puolustajan sopimus on seitsemänvuotinen ja yhteisarvoltaan 40,25 miljoonaa Yhdysvaltain dollaria. Sopimuksessa on myös pykälä, joka estää Niskasen myymisen ilman hänen suostumustaan.
Kesäkuussa 2019 Niskanen oli osana Philadelphia Flyersin ja Washington Capitalsin välistä vaihtokauppaa, jossa Niskanen siirtyi Flyersiin ja vastineeksi Capitals sai Radko Gudaksen.
Lokakuussa 2020 Niskanen ilmoitti lopettavansa uransa.
Maajoukkue.
Niskanen edusti Yhdysvaltoja jääkiekon alle 20-vuotiaiden MM-kisoissa vuonna 2006. Hänen joukkueensa tuli neljänneksi hävitessään Suomelle pronssiottelussa. Niskanen pelasi myös Sveitsissä pelatuissa miesten MM-kilpailuissa vuonna 2009.
Keisarinharju

Keisarinharju on Kangasalla, Roineen ja Längelmäveden välissä, Kaivannon kanavan pohjoispuolella sijaitseva harju. Se on osa samaa pitkää harjuketjua, johon kuuluvat myös lännessä sijaitsevat Kuohunharju, Kirkkoharju, Tampereen Pyynikinharju. Kaivannon kanavan eteläpuolella harju jatkuu Vehoniemen harjuna.
Harjua pitkin on kulkenut vanha, Tampereelle johtanut tie. Nykyinen valtatie 12 Tampereelta Lahteen sitä vastoin kulkee sen ohi, ja harjun laella kulkee vain kävelyteitä.
Keisarinharjun nimi johtuu siitä, että keisari Aleksanteri I kävi paikalla . Aikaisemmin paikan nimi oli Syrjänkorkee. Siellä kävi myös Kustaa III vuonna 1775 matkallaan Tampereelle, ja hän ihastui paikalta avautuneisiin näköaloihin.
Vuonna 2004 Keisarinharju valittiin Yle Tampereen ja Pirkanmaan liiton järjestämässä äänestyksessä Pirkanmaan kauneimmaksi näköalapaikaksi.
Keisarinharjun näkötorni.
Keisarinharjulle rakennettiin vuonna 1819 Suomen ensimmäinen näkötorni. Se oli kauan ollut yksi Kangasalan neljästä näkötornista. Näkötorni on yritetty polttaa monta kertaa, kahdesti se on jo uusittukin, ja vuoden 2006 lopulla eräs nuori mies poltti sen jälleen. Vuotta myöhemmin sama mies poltti myös Haralanharjun näkötornin. Vuonna 2010 samalle paikalle rakennettiin aiempaa puutornia matalampi, "Keisarin portaiksi" nimetty näköalatasanne .
State of Confusion

State of Confusion on The Kinksin alkukesästä 1983 julkaistu studioalbumi.
Albumille sisältyy kappale ”Come Dancing”, josta muodostui yhtyeen suurin hitti Yhdysvalloissa (sijoitus Billboard-listalla 6.).
Kappaleet.
A-puoli
B-puoli
Deep Roy

Gurdeep "Deep" Roy (s. 1. joulukuuta 1957 Nairobi, Kenian siirtomaa ja protektoraatti) on kenialainen lyhytkasvuinen näyttelijä ja sijaisnäyttelijä. Hän on näytellyt vuoden 2005 "Jali ja suklaatehdas" -elokuvan Umppa-Lumppien roolissa ja myös esimerkiksi elokuvissa "Apinoiden planeetta" ja "Jedin paluu".
Punnus

Punnus on punnituksessa käytettävä massaltaan tunnettu kappale, johon punnittavan kappaleen painoa verrataan tasapainovaa’an avulla. Punnus voi tarkoittaa myös kaappi-, heiluri- tai seinäkellon punnusta, jonka potentiaalienergiasta kello saa käyntiin tarvitsemansa energian.
Käytännön punnitsemista varten on punnussarjoja, joista yhdistelemällä saadaan erikokoisia vertailupainoja. Tasapainovaa’assa keskenään eri kokoisia punnuksia voidaan sijoittaa myös eri vaakakuppeihin ja eri etäisyyksille tasapainoakselista. Punnitusaluetta voidaan laajentaa myös erilaisten vipujen ja välitysten avulla, joiden avulla punnuksen aiheuttamaa vääntömomenttia voidaan säätää.
Punnukset kalibroidaan tai vaaitaan vertaamalla niiden painoa mittanormaaliin.
Vjatšeslav Buravtšikov

Vjatšeslav Vladimirovitš Buravtšikov (, s. 22. toukokuuta 1987 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan puolustaja. Buravtšikov pelaa TsSKA Moskovassa.
Buravtšikov aloitti uransa aikuisten sarjoissa Krylja Sovetov Moskovassa. Buffalo Sabres varasi hänet kesän NHL:ään, kuudennella varauskierroksella, numerolla 191. Kauden 2005–06 hän pelasi Himik Moskovan alueessa, minkä jälkeen hän siirtyi Ak Bars Kazaniin.
Buravtšikov on voittanut kaksi maailmanmestaruushopeaa nuorten MM-kisoissa 2006 ja 2007.
Lapuan Virkiä (pesäpallo)

Lapuan Virkiä on lapualainen naisten pesäpallojoukkue, joka pelaa naisten Superpesistä ja osallistui kaudella 2017 jo 50. kerran naisten pesäpallon pääsarjaan. Joukkue on voittanut pesäpallon naisten Suomen mestaruuden 11 kertaa, vuosina 1978, 1988, 1992, 1993, 2001, 2004, 2011, 2012, 2013, 2014 ja 2015. Lisäksi joukkue on saanut SM-hopeaa seitsemästi. Ensimmäinen mitali tuli vuonna 1973 ja se oli pronssinen. Pronsseja seura on voittanut yhteensä yksitoista.
Historia.
Lapuan Virkiän pesäpallonaiset saavuttivat ensimmäisen mestaruutensa vuonna 1978. Seuraavalla kaudella joukkue ei kuitenkaan päässyt enää loppusarjaan joten pelaaminen muodostui vapaammaksi. Kaudella 1980 joukkue palasi loppusarjaan ja sijoittui neljänneksi. Kaudella 1981 Virkiä palasi miitalikantaan ja sai hopeaa. Samana vuonna palkittiin Vuoden etenijänä Anne Herttua. Ulla-Maija Saikkonen sijoittui lyöjätilastossa toiseksi ja edusti Virkiään myös Itä-Länsi-ottelussa. Muita Itä-Länsi-pelaajia kaudella 1981 olivat Leena Kuusisto ja Anneli Turja. Kaudella 1982 pelinjohtaja Paavo Lakaniemi valittiin Itä-Länteen pelinjohtajaksi ja edellisvuoden edustajien lisäksi myös Tarja Pöntinen oli mukana arvo-ottelussa.
Palkinnot ja huomionosoitukset.
Palkitut.
Etenijäkuningatar:
Lyöjäkuningatar:
Kärkilyöntikuningatar:
Vuoden jokeri:
Vuoden lukkari:
Vuoden pesäpalloilija:
Kultainen maila:
Kultainen räpylä:
Pudotuspelien arvokkain pelaaja:
Vuoden pelinjohtaja:
The MathWorks

The MathWorks on yksityisomisteinen yhtiö, joka on erikoistunut teknisen laskennan ohjelmistojen kehitykseen. Yhtiön tunnetuimmat tuotteet ovat MATLAB, Simulink ja Stateflow.
The MathWorksin perustivat Cleve Moler, Jack Little ja Steve Bangert vuonna 1984. Yhtiöllä on ympäri maailman yli 2 000 työntekijää, joista yli puolet työskentelevät yhtiön pääkonttorissa Massachusettsissa. The MathWorksin tuotteilla MATLABilla ja Simulinkillä on yli miljoona käyttäjää yli sadasta eri maasta. Yhtiön ohjelmistoja on käytössä yli 3 500 eri yliopistossa.
Vikram Seth

Vikram Seth (s. 20. kesäkuuta 1952) on intialainen runoilija ja kirjailija. Romaanien ja runojen lisäksi hän on julkaissut myös tietokirjallisuutta sekä kirjoittanut lastenkirjan ja libretton. Hänen tunnetuin teoksensa on "Sopiva nuori mies", jolle hän on suunnittelemassa jatko-osaa "Sopiva nuori nainen". Jatko-osan oli tarkoitus ilmestyä 2013. Kirja on kuitenkin myöhässä, ja huomattavan ennakon saanut Seth joutuu neuvottelemaan kustantajansa kanssa.
Seth syntyi intiassa tuomarin ja liikemiehen pojaksi. Hän kävi hyviä intialaisia kouluja ja suoritti alemman korkeakoulututkinnon Oxfordin yliopistosta. Hän jatkoi taloustieteen opinnoilla Stanfordin yliopistossa ja valmistui maisteriksi vuonna 1978. Hän opiskeli Kiinassa ennen paluutaan Intiaan.
Diadema setosum

Diadema setosum on Indopasifisella merialueella esiintyvä pitkäpiikkinen merisiili. Lajia pidetään joskus meriakvaariossa.
Ulkonäkö ja koko.
"D. setosum" voi kasvattaa kymmensenttisen keskiosan, ja sen piikit voivat kasvaa 30 cm pitkiksi. Sillä on mustat piikit ja lajituntomerkkinä viisi valkoista pistettä eri puolilla vartaloa. Sen peräaukon ympärillä on oranssi rengas.
Alkuperä.
"D. setosum" elää luonnossa Indopasifisella merialueella.
Käyttäytyminen, ravinto ja vesiolot.
"D. setosum" viettää päivänsä kivenkolossa tai hiekkaisella pohjalla korallien alla. Yön aikana se liikuskelee kotikolonsa lähistöllä, ja syö levää ja hajoavaa orgaanista ainesta. Jotkin kalat, kuten nuoret helmikardinaaliahvenet, hakevat suojaa sen piikkien joukosta.
Bongo Fury

Bongo Fury on Frank Zappan ja Captain Beefheartin vuonna 1975 julkaisema albumi, joka koostuu pääosin live-materiaalista. Albumin liveosuudet nauhoitettiin toukokuussa 1975 Austinissa, Texasissa sijaitsevassa Armadillo World Headquarters -viihdekeskukusessa. Albumin kaksi studioraitaa nauhoitettiin sen sijaan jo tammikuussa 1975. Näistä nauhoitussessioista sikisi myös Zappan albumi "One Size Fits All" sekä osia vuonna 1978 julkaistuun "Studio Tan" -albumiin.
"Bongo Fury" on monella tapaa huomattava albumi Zappan diskografiassa. Se on viimeinen albumi jonka kokoonpanoon kuuluu suurin osa Zappan 1970-luvun alun kokoonpanosta. Ehkä huomattavin muutos kokoonpanoon on rumpalivirtuoosi Terry Bozzion mukaantulo. Albumilla laulua kuullaan Zappan lisäksi Captain Beefheartilta sekä Napoleon Murphy Brockilta.
Kappaleet.
Kaikki kappaleet Frank Zappan ja Captain Beefheartin esittämiä. Kaikki kappaleet Zappan säveltämiä, paitsi kappaleet 3. ja 8. Van Vlietin (Captain Beefheartin) säveltämiä.
Wajdi Bouazzi

Wajdi Bouazzi (, s. 16. elokuuta 1985) on tunisialainen jalkapalloilija, pelipaikaltaan hyökkäävä keskikenttäpelaaja. 
Ura.
Bouazzi aloitti uransa AS Kasserinessa, josta hän siirtyi heinäkuussa 2006 Espéranceen. Uudessa seurassa Bouazzi on saanut kausi kaudelta enemmän vastuuta ja toimi kaudella 2008–2009 useimmiten Michael Eneramon kanssa hyökkäysparina. Huolimatta siitä Bouazzi onnistui maalinteossa kolmesti.
Bouazzi siirtyi kesällä 2013 kaksivuotisella sopimuksella sveitsiläiseen Lausanne-Sportiin. Hän kuitenkin purki sopimuksensa kolmen ottelun jälkeen ja palasi takaisin kotimaahansa CS Sfaxieniin.
Maajoukkueura.
Bouazzi pelasi ensimmäisen maaottelunsa Tunisian paidassa 9. kesäkuuta 2012 2014 MM-kisojen karsintaottelussa Kap Verdeä vastaan.
Tom Holmén

Tom Holmén (s. 1963) on Uuden testamentin eksegetiikan dosentti Åbo akademissa ja Suomen kansainvälisesti merkittävin Jeesus-tutkija. Holmén on väitellyt Åbo akademissa tohtoriksi Jeesuksesta ja juutalaisesta liittoajattelusta. Hänen väitöskirjansa nimi on "Jesus and Jewish covenant thinking".
Holmén johtaa Åbo akademin tutkijaryhmää The Historical Jesus Workshop. Ryhmän työn tuloksena on tekeillä neliosainen kirjasarja "Handbook of the study of the historical Jesus". Tom Holmén on toinen teoksen toimittajista Stanley E. Porterin ohella. Teoksen neljä osaa sisältävät yli 120 artikkelia alan tutkijoilta. Tutkimusryhmä ylläpitää verkkosivustoa "Historian Jeesus". Vuonna 2007 ilmestyi Holménin kirja Jeesus osana WSOY:n Kristinuskon vaikuttajat -sarjaa. Teos oli Vuoden kristillinen kirja -palkintoehdokas.
Holmén asuu Turussa. Hänellä on vaimo ja kaksi lasta. Holmén harrastaa musiikkia ja hän on tehnyt lauluja nuorille.
Vaskion kirkko

Vaskion kirkko Halikossa Salossa on yksi Suomen harvoista yksityisen kannatusyhdistyksen omistamista kirkoista. 
Vaskiolla oli ollut oma, kyläkuntalaisten rakentama saarnahuone 1700-luvun jälkipuoliskolta, mutta se oli käynyt huonokuntoiseksi. Vuonna 1906 perustettiin Vaskion rukoushuoneyhdistys, joka rakennutti vuonna 1908 uuden rukoushuoneen Kuttilan kansakoulun viereen. Kun Vaskiolla 1920-luvun lopulla virisi hanke seurakunnallisesta itsenäistymisestä, alettiin rukoushuonetta korjata kirkoksi ja sille hankittiin hautausmaata varten maa-alue. Itsenäistymishankkeen kariuduttua rukoushuone jäi kuitenkin entiselleen. Halikon papisto piti Vaskion rukoushuoneessa jumalanpalveluksia keskimäärin kerran kuussa, kuten se oli tehnyt aina 1700-luvulta alkaen. 
Toisen maailmansodan jälkeen siirtoväen tuotua kulmakunnalle uusia asukkaita ja Halikon hautausmaan käytyä ahtaaksi, tuli Vaskion hautausmaan käyttöönotto ajankohtaiseksi. Hautausmaa vihittiin käyttöönsä syksyllä 1958. Sen rakentaminen oli synnyttänyt ajatuksen rukoushuoneen vihkimisestä kirkoksi. Kunnostustöiden jälkeen voitiin marianpäivänä vuonna 1959 viettää Vaskion kirkon vihkiäisiä. Samalla rukoushuoneyhdistys muutti nimensä Vaskion kirkon kannatusyhdistykseksi.
Kirkon vierelle rakennettiin kellotapuli vuonna 1967. Vuonna 1983 kannatusyhdistys osti kirkon vieressä olevan entisen alakoulurakennuksen ja kunnosti sen seurakuntakodiksi. Jumalanpalvelusten vietto noin kerran kuukaudessa on säännöllistä, ja muukin seurakunnallinen toiminta vireää.
Kirkon pinta-ala on 160 m2 ja siellä on istumapaikat 230 ihmiselle. Kirkon alttaritaulu on A. Lindgrenin 1892 maalaama jäljennös L. von Hoffmannin teoksesta "Jeesus Getsemanessa".
Ludwig Borchardt

Ludwig Borchardt (5. lokakuuta 1863 Berliini – 12. elokuuta 1938 Pariisi) oli saksalainen egyptologi.
Borchardt opiskeli aluksi Adolf Ermanin oppilaana arkkitehtuuria ja myöhemmin egyptologiaa. Vuonna 1895 hän matkusti Kairoon, ja yhdessä Gaston Masperon kanssa hän teki Egyptiläisen museon luettelon. Vuonna 1907 hän perusti Kairoon Saksan arkeologisen tutkimuslaitoksen ("Deutsche Archäologische Institut") ja toimi sen johtajana vuoteen 1928.
Borchardt keskittyi erityisesti muinaisen Egyptin arkkitehtuuriin. Hän aloitti kaivaukset Amarnassa, josta hän löysi kuvanveistäjä Thutmosiksen työhuoneen, ja siellä kaiken keskellä oli kuningatar Nefertitin rintakuva, joka nykyisin on Berliinin egyptiläisessä museossa. On syntynyt kiistaa väitteestä, että hän salakuljetti Nefertitin rintakuvan Egyptistä väittämällä, että se oli kipsistä tehty tekele. Toisaalta veistosta on myös väitetty väärennökseksi.
Borchardt johti kaivauksia myös Heliopoliissa ja Vanhan valtakunnan ylhäisön hautojen kaivauksia Abu Gorabissa.
Faviidae

Faviidae on kivikorallien suurimpia heimoja, johon kuuluu yli 20 sukua. Niissä on kaikissa symbioottisia zooxanthellae-leviä. Useimmat muodostavat pallomaisia tai puolipallomaisia yhdyskuntia. 
Suurimmat yhdyskunnat ovat halkaisijaltaan useiden metrien kokoisia, ja ilmeisesti satojen vuosien ikäisiä. 
Joukossa on lajeja, joita pidetään suuressa arvossa riutta-akvaarioissa. 
Heimon nimi on johdettu latinan mehiläiskennoa tarkoittavasta sanasta "favus", ja viittaa korallien säännölliseen pintarakenteeseen.
Autarkia

Autarkia (kreik. "αὐτάρκεια" ’itsenäisyys, itsehallinto’) tarkoittaa talousjärjestelmää, joka perustuu täydelliseen omavaraisuuteen. Autarkkisessa järjestelmässä alueen talousjärjestelmä toimii omaehtoisesti ja omiin raaka-aineisiin ja tuotantolaitoksiin perustuen. Tavoitteena on alueen täydellinen riippumattomuus muista alueista. Käytännössä autarkia edellyttää (ainakin laajasta) ulkomaankaupasta luopumista, omien tuotantojärjestelmien ja palveluiden kehittämistä sekä riittävää omaa perustuotantoa. Koska vain harvalla maalla on riittävästi edellytyksiä tuottaa itse maan tarvitsemat raaka-aineet ja elintarvikkeet, pyrkimys autarkiaan on johtanut yleensä pulaan ja talouslamaan. Toisaalta autarkiapyrkimys on saanut useita maita kehittämään omaa teollisuuttaan ja täten parantamaan alueen omavaraisuutta. 
Suljettu talous on kansantalous, joka ei käy ulkomaankauppaa. Sen vastakohta on avoin talous.
Biologiassa autarkiaksi kutsutaan ekosysteemiä, joka toimii eristyksissä ja riippumattomana muista ekosysteemeistä. 
Yleistä.
Historiassa autarkiapyrkimys on liittynyt usein kansallismielisyyden eli nationalismin nousuun. Useat valtiot ovat pyrkineet autarkiaan vähentääkseen maan riippuvuutta muista valtioista ja mahdollistaakseen täten itsenäisen politiikan. Samalla autarkian on ajateltu tekevän valtiosta vahvemman ja kestävämmän kriisien aikana. Esimerkiksi kansallissosialistinen Saksa ilmoitti pyrkivänsä maatalous- ja teollisuustuotannossaan omavaraisuuteen. Tämän politiikan taustalla olivat osittain kokemukset ensimmäisen maailmansodan ajoilta, jolloin ympärysvaltojen toimeenpanema taloussaarto oli osaltaan edesauttamassa Saksan keisarikunnan hajoamista. 
Kehitysmaat: omavaraisuus vai globalisaatio?
Taloustieteilijä Paul Krugman on sanonut: ""Jokainen 1900-luvun onnistunut esimerkki taloudellisesta kehityksestä – joka tapaus, jossa köyhä valtio on työstänyt tiensä kohtuulliseen tai ainakin dramaattisesti parempaan elintasoon – on tapahtunut globalisaation kautta, tuottamalla maailmanmarkkinoille pikemmin kuin pyrkimällä omavaraisuuteen'".."
Maailmankauppa toi hyvinvointia kehitysmaihin.
YK:n UNDP:n raportti kertoi inhimillisen kehityksen mittareiden osoittavan huomattavaa paranemista 2000-luvulla. Syynä tähän on kaupan kasvu. Globalisaatio on vähentänyt kaupan esteitä ja levittänyt tuotantoketjuja valtionrajojen yli. Tämä on kiihdyttänyt köyhien maiden talouskasvua. Niiden osuus maailmankaupasta kolminkertaistui ajanjaksona 1980–2011. 
Vapaakaupan kehitysmaat ottavat kiinni teollisuusmaita, suljetut jäävät jälkeen.
Professori Jeffrey Sachsin mukaan syy siihen, että osa kehitysmaista on ottanut teollisuusmaita kiinni mutta osa jää jälkeen, on se, että vapaampaa kauppapolitiikkaa harjoittavat köyhät maat kasvavat tuplasti niin nopeasti kuin teollisuusmaat ("catch-up effect" eli kiinniottajan etu) mutta suljetut taloudet jäävät jälkeen.
Sachs ja Andrew Warner totesivat 111 maata kattaneessa tutkimuksessaan vuosien 1970–1989 ajalta, että teollisuusmaiden talouskasvu oli 2,3 %/vuosi/henkilö, avoimen talouden kehitysmaiden 4,5 % ja suljetun talouden kehitysmaiden vain 2 %.
Sananvapausrikos

Sananvapausrikoksiksi kutsutaan niitä rikoksia, joissa tekijä käyttää väärin sananvapauttaan ja hänen ilmaisunsa toteuttavat jonkin rikoksen tunnusmerkistön. Sananvapausrikoksina voidaan pitää myös sellaisia rikoksia, joissa on kyse (esimerkiksi Suomen perustuslaissa turvatun) sananvapauden laittomasta rajoittamisesta. Tyypillisiä sananvapausrikoksia ovat kunnianloukkaus ja yksityiselämää loukkaava tiedon levittäminen. 
Suomessa.
Suomen rikoslaki säätää rangaistuksia ainoastaan sananvapauden väärinkäytöstä. Sananvapauden perustuslain vastaisesta rajoittamisesta ei ole rikoslaissa erikseen säädetty. Sananvapauden rajoittaminen voi kuitenkin olla syrjintärikos. Sananvapauden rajoittaminen voi olla myös virkarikos, koska virkamies on velvollinen virkavalan tai virkavakuutuksen mukaisesti noudattamaan perustuslakeja ja muita lakeja.
Laki sananvapauden käytöstä joukkoviestinnässä (460/2003) säätää vastuusta rikoksista, jota tehdään joukkotiedotusvälinettä käyttäen. Laki velvoittaa nimeämään vastaavan toimittajan, joka vastaa julkaisun sisällöstä kirjoittajan tai muun tekijän ohessa. Jos vastaava toimittaja tahallaan tai huolimattomuudesta laiminlyö valvontavelvollisuutensa siten, että laiminlyönti on omiaan myötävaikuttamaan yleisön saataville toimitetun viestin sisältöön perustuvan rikoksen toteutumiseen, hänet on tuomittava päätoimittajarikkomuksesta sakkoon (13 §).
Valtakunnansyyttäjä päättää syytteen nostamisesta julkaistun viestin sisältöön perustuvasta virallisen syytteen alaisesta rikoksesta sekä tällaiseen rikokseen liittyvästä päätoimittajarikkomuksesta.
Valtakunnansyyttäjä on antanut ohjeen 2004/1, jossa todetaan, että julkaistun viestin sisältöön perustuvan rikoksen käsitettä ei ole sananvapauslaissa määritelty. Käsite on tulkinnanvarainen ja tietyn rikoksen lukeminen sananvapausrikokseksi edellyttää rikoksen tunnusmerkistön tarkastelua sekä sen harkitsemista, onko teossa kyse sananvapauslain tarkoittamasta julkaisu- tai ohjelmatoiminnasta ja onko rangaistussäännöksessä kysymys sananvapauden rajoituksesta. Viime kädessä oikeuskäytännön varaan jää, milloin jokin rikos on luettava valtakunnansyyttäjän yksinomaiseen syyteharkintavaltaan kuuluvaksi sananvapausrikokseksi. Tätä ohjetta uudempaa tarkastelua aihealueesta esitetty esimerkiksi S. Kolehmaisen lisensiaatintyössä (2009).
Tyypillisiä valtakunnansyyttäjän syyteharkintavaltaan kuuluvia virallisen syytteen alaisia sananvapausrikoksia voivat olla esimerkiksi seuraavat rikokset, kun ne tehdään sananvapauslain tarkoittamassa julkaisu- tai ohjelmatoiminnassa:
Tyypillisiä paikallissyyttäjän toimivaltaan kuuluvia sananvapausrikoksia voivat olla esimerkiksi:
Mustesydän (elokuva)

Mustesydän ("Inkheart") on Iain Softleyn ohjaama vuoden 2008 seikkailufantasia, joka perustuu Cornelia Funken samannimiseen kirjaan.
Juoni.
Yksinhuoltajaisä Mo (Brendan Fraser) osaa lukea kirjojen hahmoja eloon. Seikkailu alkaa hänen tyttärelleen lukemasta iltasadusta. Mutta ei jatkanut tätä enää sen jälkeen kun hänen vaimonsa katosi kirjaan, ja Tomusormi tuli todellisuuteen. Mo etsii yhdeksän vuotta "Mustesydän"-nimistä kirjaa ja kun vihdoinkin löytää sen niin hän aikoo lukea vaimonsa takaisin. Mutta tämä ei mene ihan suunnitelmien mukaan. Mo ja hänen tyttärensä Meggie menevät italiaan hänen isoäitinsä luokse, jolloin muutama kirjan hahmoista tulevat sinne. He ottavat heidän vangiksi ja pakottavat Mon lukemaan kirjaa. Myöhemmin kuitenkin he saavat selville että Meggiekin on ”Velhokieli”, ja haluavat että hän lukee Varjon ulos kirjasta.
Timo Sakari Puustinen

Timo Sakari Puustinen (s. 25. lokakuuta 1979) on suomalainen elokuvaohjaaja, käsikirjoittaja ja elokuvatuottaja. Hän on yksi Kajawood-elokuvastudiohankkeen perustajista. Puustinen on toiminut ohjaajana, käsikirjoittajana ja tuottajana yli sadassa eri tuotannossa, ja hänet tunnetaan erityisesti kyvystään hallita koko tuotantoprosessia. Hänen tyylissään yhdistyvät amerikkalainen kerronnan rytmi ja suomalainen syvyys sekä pohjoisen maiseman visuaalisuus.
Puustinen ohjasi, käsikirjoitti ja tuotti Aika tappaa -elokuvan vuonna 2005. Vuonna 2010 julkaistiin hänen ohjaamansa suoraan DVD:lle julkaistu trilleri "Sanansaattaja". Hänen uusin ohjaustyönsä on "Under the Northern Skies", jossa yhdistyvät suomalainen mytologia, pohjoisen luonnon voima ja muusikko Ida Elinan musiikki.
Puustisen ensimmäinen tuotantoyhtiö oli vuonna 2004 perustettu Coppersky Oy (myös CopperSky Productions). Vuonna 2014 hän perusti Frozen Flame Pictures Oy -yhtiön yhdessä tuottaja Miika J. Norvannon kanssa. Yhdessä he tuottivat supersankarielokuvat "Rendel" ja "Rendel: Cycle of Revenge". Jälkimmäisen tuotanto kohtasi merkittäviä haasteita, ja alkuperäinen ohjaaja erotettiin kesken kuvausten. Tuottajat viimeistelivät elokuvan käsikirjoittaja Pekka Lehtosaarin kanssa. "Rendel: Cycle of Revenge" julkaistiin European Film Market -tapahtumassa helmikuussa 2024.
Puustinen ja Norvanto tuottivat kansainvälisen toimintakauhukomedian "The Creeps" (2025), jonka ohjasi Marko Mäkilaakso ja jonka pääosissa nähdään muun muassa Christopher Lambert, Chris Cavalier ja Veronica Jarvis. Elokuva esiteltiin European Film Market -tapahtumassa ja valittiin vuoden 2025 Brussels International Fantastic Film -festivaalin viralliseen ohjelmistoon – kyseessä on yksi maailman arvostetuimmista genre-elokuvafestivaaleista.
Puustinen on saanut palkintoja mainos- ja musiikkivideo-ohjauksistaan. Hän voitti MTV3:n alueellisen vuoden mainoksen palkinnon vuosina 2008 ja 2012. Hänen ohjaamansa Waltarin "In The Cradle" -musiikkivideo sijoittui kolmanneksi vuoden 2009 Muuvi-palkintogaalassa ja sai sekä Pronssisen Muuvin että Yleisöpalkinnon.
Puustinen toimi vuoden 2022 loppuun saakka Jyväskylässä toimineen Jyskän Varastomyymälä Oyn yrittäjänä. Hän on tunnettu myös hyväntekijänä. Hänen hankkeensa Ukrainan orpojen puolesta dokumentoitiin elokuvaksi "Jouluiloa Ukrainaan", joka julkaistiin elokuvateattereissa joulukuussa 2019. COVID-19-pandemian aikana hänen yrityksensä lahjoittivat suojavisiireitä suomalaisille hoivakodeille.
Kajawood Studios -hanke julkistettiin lokakuussa 2020. Virallisesti Kajawood esiteltiin kansainvälisesti kesällä 2022 Cannesin elokuvajuhlilla. 
Loppuvuodesta 2024 uutisoitiin, että Kajawood-hanketta ei rakenneta Sotkamoss sähkönsaannin riittämättömyyteen ja hulevesiongelmaan viitatetan.
Aiheesta muualla.
Jare Henrik Tiihonen

Jare Henrik Tiihonen on suomalaisen rap-artisti Cheekin viides, hänen omaa ristimänimeään kantava, studioalbumi, joka julkaistiin 13. toukokuuta 2009. Albumin julkaisi Rähinä Records -levy-yhtiö ja sen tuottivat Elastinen, MMEN, Joonas Jylhä, Coach Beats ja MGI. Levyllä vierailevat muun muassa J. Ahola Teräs­betonista, Mika Tauriainen Entwinestä sekä Lord Est.
Taustatietoa.
Jare Henrik Tiihonen oli Suomen 15. myydyin albumi vuonna 2009. Rap-genren levyistä se oli ylivoimaisesti myydyin. Albumi nousi debyyttiviikollaan (22/2009) Suomen virallisen albumilistan kärkipaikalle, jonka se kuitenkin menetti jo viikon jälkeen. Yhteensä levy oli top-40 listalla 21 viikkoa, joista 13 viiden parhaan joukossa. Albumi on ylittänyt kultalevyyn oikeuttavan tukkumyyntimäärän. Albumia on myyty yhteensä yli 20 000.
Doris (nimi)

Doris on kansainvälinen naisen etunimi. Suomessa nimi Doris oli vuoden 2019 loppuun mennessä annettu 2 266:lle ja Dooris alle 35 henkilölle. Suomen ruotsinkielisen almanakan mukaan Doris viettää nimipäiväänsä 15. tammikuuta. Nimelle on eri selityksiä. Se voi olla joko kreikan "doorilainen nainen" tai Dorotea-nimen lyhentymä. Kreikkalaisessa mytologiassa Doris on merenneidon nimi.
Keltahelmipöllö

Keltahelmipöllö (" Aegolius harrisii") on helmipöllöjen sukuun kuuluva pieni pöllölintu. Se elää Etelä-Amerikan ylänköalueiden vuoristometsissä.
Keltahelmipöllö kasvaa noin 23 cm pitkäksi ja 130 g painavaksi. Se on muodoltaan pieni ja pyöreähkö. Sillä on lyhyt pyrstö ja suuri pää.
Keltahelmipöllö tekee pesänsä puiden koloihin. Ravinnokseen tämä yöaktiivinen lintu käyttää lähinnä jyrsijöitä ja muita pikkunisäkkäitä, mutta sille kelpaavat myös linnut ja hyönteiset.
Fridrich Bruk

Fridrich Bruk (s. 18. syyskuuta 1937 Harkova, Ukraina) on ukrainalaissyntyinen säveltäjä, joka on vuodesta 1974 asunut Suomessa. Bruk opiskeli sävellystä Leningradissa Rimski-Korsakov-konservatoriossa ja valmistui sieltä diplomisäveltäjäksi vuonna 1961. Hän muutti Yhdysvaltain kautta Suomeen vuonna 1974. Vuonna 2006 hän julkaisi muistelmansa "”Sata ystävää” eli parjatun tilitys".
Brukin tunnetuimpia teoksia on Neuvostoliitossa kiellettyjen laulujen listalle joutunut "Sata ystävää". Suomessa sen on levyttänyt Arja Saijonmaa albumilla "Ystävän laulu" nimellä "Jäit vierellein".
CUPP

CUPP (Centre for Underground Physics in Pyhäsalmi) on Oulun yliopiston johtama projekti vuodesta 1997 lähtien liittyen Pyhäsalmen 1450 m syvän perusmetallikaivoksen käyttämisestä maanalaisfysiikan kokeisiin. Kaivokseen siirrettiin ensimmäinen CUPP:n mittauslaite vuonna 2000.
CUPP:n tarkoitus on tutkia avaruudesta Maahan saapuvia kosmisia hiukkasia, joita on tavanomaisilla hiukkasmittalaitteilla vaikea havaita. Tällaisia hiukkasia ovat esimerkiksi myonit ja sähkövarauksettomat neutriinot. Tutkimus on optimaalista tehdä syvällä maan alla, sillä paksu kalliokerros ei päästä lävitseen hadroneita eikä suurimpaa osaa elektroneista ja fotoneista häiritsemään herkkiä ilmaisimia. Lisäksi CUPP:ssa on tehty radonmittauksia ja geokaasukokeita.
CUPP sai rahoituksensa aluksi mm. kunnalta, Oulun yliopistolta ja kaivosyhtiöltä. Vuodesta 1997 lähtien suurin osa rahoituksesta on tullut Euroopan unionilta. Jyväskylän yliopisto osallistuu myös hankkeeseen.
Sundansieppokäpinkäinen

Sundansieppokäpinkäinen ("Hemipus hirundinaceus") on Etelä-Aasiassa elävä käpinkäisiin kuuluva varpuslintu.
Koko ja ulkonäkö.
Kooltaan sundansieppokäpinkäinen on noin 13–15 cm. Koiras on päästään, selästään ja siivistään musta. Posket ja vatsa ovat lajilla valkoiset. Alaselässä on yksi leveä ja muutama kapeampi poikkiraita. Koiras sundansieppokäpinkäinen muistuttaa suuresti sieppokäpinkäistä ("Hemipus picatus"), joka kuitenkin eroaa valkoisen siipiraitansa perusteella. Naaras on hieman ruskehtavampi, mutta ei kuitenkaan yhtä ruskea kuin sieppokäpinkäisnaaras. Nuori sundansieppokäpinkäinen on vaalean ruskea ja höyhenpuvussa on raitoja.
Levinneisyys ja elinympäristö.
Sundansieppokäpinkäistä tavataan Sundasaarten alueella eli Bruneissa, Indonesiassa, Myanmarissa, Malesiassa ja Thaimaassa. Lajin elinympärstöä ovat sademetsät, mutta lajia tavataan myös soisissa mangrovemetsissä ja myös vuoristojen juurilla. Yleensä laji pysyttelee alueilla, jotka sijaitsevat alle 300 metrin korkeudella merenpinnasta. Ravintonaan laji käyttää hyönteisiä, joita se pyydystää ilmasta.
Chester Lauck

Chester Harris "Chet" Lauck (10. lokakuuta 1902 Alleene, Arkansas – 21. helmikuuta 1980) oli yhdysvaltalainen radionäyttelijä, joka muistetaan parhaiten Lum Eddardsin roolista 1931–1955 esitetyssä radiosarjasta "Lum &amp; Abner".
Lauck perheineen muutti Alleenesta myös Arkansasissa sijaitsevaan Menaan 1911. Siellä hän jo lapsena tutustui Norris Goffiin, jonka kanssa hän myöhemmin loi "Lum &amp; Abner" -radiosarjan. Lauck valmistui Arkansasin yliopistosta pääaineenaan taloustieteet. Vuonna 1926 Lauck avioitui Harriet Woodin kanssa, jonka kanssa hän sai kolme lasta. Chicagoon perhe muutti 1931. Lauck ja Goff esiintyivät paikallisissa tapahtumissa ja huhtikuussa 1931 heidät pyydettiin esiintymään radion hyväntekeväisyyslähetyksessä. Heidän esittämänsä "The Lum and Abner Show" oli menestys. Muutaman kuukauden kuluttua he alkoivat esiintyä säännöllisesti aluksi paikallisella radioasemalla, ja myöhemmin valtakunnallisesti.
1939 Lauck muutti perheineen Hollywoodiin, Kaliforniaan, josta käsin hän jatkoi "Lum &amp; Abnerin" tekemistä yhdessä Goffin kanssa. Lisäksi hän esiintyi seitsemässä sarjan pohjalta tehdyssä elokuvassa. Radiosarjan päätyttyä Lauckista tuli Conoco Oil Companyn PR-toiminnan varajohtaja, ja hän jatkoi Lumin esittämistä yrityksen mainoksissa.
Banggai

Banggai on saaristo Indonesiassa, Keski-Sulawesin provinssin "(Sulawesi Tengah)" itäpäässä. Se muodostuu noin 120 saaresta. Pelenginsalmi erottaa sen Sulawesin pääsaaresta. Banggain eteläpuolella on Bandanmeri, pohjoispuolella Molukkimeri. Suurin saarista on W-muotoinen Peleng (2 406 km²) ja toiseksi suurin Banggai, joka sijaitsee aivan Pelengin vieressä sen itäpuolella. Sen pinta-ala on 268 km². Muita saaria ovat Bowokan, Labobo, Kebongan, Kotudan, Tropettenando, Timpau, Salue Besar, Salue Kecil, Masepe ja Bangkulu. 
Banggain saaristo muodostaa oman hallintoalueensa. Saarista vain 69:llä on asutusta, ja yhteenlaskettu asukasmäärä on noin 160 000. Suurin kaupunki on Banggai, joka sijaitsee Banggain saaren länsirannalla. Saariston hallintoalueen pääkaupunki muutti Pelangin saaren puolelle Salakaniin vuonna 2008.
Saaristossa on runsaasti upeita koralliriuttoja, joille järjestetään sukellusretkiä. Riutoilla on jyrkkiä seinämiä ja luolia, ja niillä elää monia selkärangattomien ja selkärankaisten lajeja, joista helmikardinaaliahven on tunnetuin endeeminen laji.